Doble-R

**Doble-R**, nòmber artístiko di **Rignald Silvestre Recordino** (☆ 31 di desèmber 1950), ta un kompositor, músiko i areglista di Kòrsou. Su mérito mas grandi ta ku e tabata skirbi kantikanan na Papiamentu.  Doble-R ta un artista musikal di fama na Islanan ABC i otro islanan karibense. Na Kòrsou el a keda deklará kompositor di siglo 20.

## Bida
Rignald Recordino ta yu di Catharina Recordino i Jacinto Recordino, ambos tabata hopi musikal. Huntu ku su mayor i rumannan e tabata forma un agrupashon pa toka na kas. Asina el a siña toka diferente instrumento, entre nan piano, wiri, chapi i kueru. Despues di optené su HBS-diploma na Radulphus College el a studia kuater aña na seminario di Scherpenheuvel, unda el a risibí su promé piano ku tabata un regalo di frater Frehe. Su karera profeshonal el a kuminsa na ABN Amro Bank i despues el a traha un periodo largu na ofisina di Ontvanger.

### Kompositor
Den añanan 1970 Recordino a disidí di dediká su mes na músika. E tabata saka singles i disko i tin riba su nòmber mas ku 700 komposishon. Den su obranan Papiamentu tabata sumamente importante. Un di su mihor kantikanan ku a dal hopi duru ta *Salomon*. Aki nan ta kanta un historia di beibel kaminda Rei Salomon ta descerni ku su sabiduria ken ta e muhé berdadero i ken ta e muhé falsu. Dos muhé tabata pleita pa un yu i un di nan ta e berdadero mama i e otro ta pretende. Na Aruba probablemente e hit di mas grandi di Doble R tabata *Kontentu di mira bo*.

### Agrupashon
Na 1969 el a kuminsá e grupo Special Combo, ku despues di shete aña a split den Super Dynamic i Doble RSSS. Na inisio di 1975 el a kuminsá su propio formashon/banda di músika, tambe bou di e nòmber Doble R i su Super Special Stars (Doble RSSS – yamá na e inisialnan di su lider RR). E tabata toka su komposishonnan na fiesta i eventonan i a duna presentashon na manifestashonnan kultural, festival i konsiertonan na tur tres isla di islanan ABC. Den transcurso di añanan e y su banda a desaroya den direccion di baile y scucha musica pa grandi y chikito. Meimei di dékada 70 y den dékada 80 di siglo 20 Doble-R tabata probablemente e agrupashon di mas popular na Kòrsou. Tambe Doble-R SSS tabata inmensamente popular na Aruba y Boneiru. Doble-R ta toka tanto ritmonan tipiko, manera tumba, salsa antiano y seú komo tambe otro ritmonan karibeño manera son montuno. 

Su promé gira pa Hulanda tabata na aña 1977, organisá pa Kadena Antillana. Na 1983, Doble R a logra kibra den e hit parade hulandes ku e kansion *Zullen we eens een potje dansen*. Na 2010 el a presenta ku Orkesta Metropole den "Concertgebouw" na Amsterdam, uniendo ku su músika e partinan di Reino.

## Honor
Rignald Recordino a wòrdu kondecorá *Kabayero* (ridder) den Orden di Oranje-Nassau. Na 1987 a gana e Premio Cola Debrot i na 2004 a risibi e Tapushi di Oro. Na 2014 a duna un parti di Santa Rosaweg e nòmber *Kaminda Rignald Recordino* i un aña despues el a risibi e premio Pierre Lauffer. Na 2023 el a wòrdu rekonosí ku e Krus di Mérito Kòrsou. Dos aña despues, den bario di Fleur de Marie a develá na su honor un mural, obra di Garrick Marchena, pa konmemora entre otro su 50 aña den farandula.

## Diskografia

* *La vida kontinua*
* *Margot*
* *Lo bo korda riba mi*
* *Pe ultimo biaha*
* *Tula, warda*
* *Un pueblo mansu*
* *Zelena*
* *E mundu ta lora*
* *Ta muhé ta manda mundu*
* *Ban poko poko*
* *Wega di amigu*
* *Zullen we maar weer (een potje dansen)* (1982)
* *Diasabra*
* *Ban planta pas*
* *E ultimo romantiko*
* *Ora baka tin lechi*
* *Djis un karinjo*
* *Kada un ta un*
* *Hanchu habri*
* *Korda bo so*
* *Santa Maria*
* *Sera konosi*
* *Testimonio di un choller*
* *Yvonne*
* *Ritmo kaprichoso*
* *Ra ra ra ta kon por ta*